SKRIFTLIG FORESPØRGSEL E-3275/02

af Ioannis Marínos (PPE-DE) til Kommissionen

(19. november 2002)

Om: Græske lagre af brændstof

Ifølge en artikel i nyhedsbladet Agence Europe (nr. 8320 af 17.10.02) har Kommissionen besluttet at anmode Grækenland om at bringe størrelsen af sine brændstoflagre på linje med det, der er fastsat i fællesskabslovgivningen, hvori det er fastsat, at der skal være lagre til mindst 90 dages forbrug.

I den samme artikel anføres det, at de græske lagre af benzin i 11 ud af 12 måneder i 2001 lå under den foreskrevne mængde, og det samme var tilfældet for flydende gas og kerosén i 8 ud af de 12 måneder i samme år. Det er ligeledes værd at bemærke, at Grækenland ikke har sendt Kommissionen sin årlige rapport om sine lagre for året 2002.

Er det ovenfor anførte korrekt? Hvorledes har Grækenland begrundet situationen angående dets brændstoflagre i året 2001? Hvorfor har landet ikke sendt sin rapport om lagrene for 2002? Hvilke andre lande har ikke opfyldt de relevante forpligtelser? Hvad mener Kommissionen vil ske med dets forslag om fastsættelse af en mindstegrænse for lagre til 120 dage i stedet for de 90 dage, som gælder nu? Og i tilfælde af at medlemsstaterne ikke opfylder dette krav, hvorledes vil den da kunne gennemtvinge det?

Svar afgivet på Kommissionens vegne af Loyola de Palacio

(20. december 2002)

Kommissionen besluttede faktisk den 16. oktober 2002 formelt at anmode Grækenland om at respektere de bestemmelser i Fællesskabsretten, der forpligter medlemsstaterne til vedvarende at opretholde et brændstoflager til mindst 90 dages forbrug for tre kategorier olie.

De nøjagtige oplysninger om mængden af de græske lagre er som følger: i løbet af år 2000 lå niveauet for de græske lagre af brændstoffer i kategori I (benzin) i 10 måneder af 12 under det obligatoriske minimum for 90 dage. For kategori II (mellemdestillater som gasolie og petroleum) lå lagrene under det obligatoriske minimumsniveau for 90 dage i 8 måneder ud af 12. Grækenland har i 2001 befundet sig i en uregelmenteret situation 11 måneder ud 12 for kategori I og 2 måneder ud af 12 for kategori II.

Grækenland har aldrig forelagt en klar berettigelse af dette.

Grækenland sendte den 18. november 2002 Kommissionen oplysninger vedrørende lagrenes størrelsesorden i første halvår af 2002, mens disse oplysninger normalt sendes månedligt, senest den 25. dag i den anden måned efter referencemåneden. I henhold til disse oplysninger har Grækenland overholdt sine oplagringsforpligtelser i denne periode. Kommissionen følger fortsat situationen i Grækenland for at konstatere, om man virkelig har fundet en strukturel løsning med henblik på at sikre vedvarende overholdelse af minimumsniveauet for 90 dage for alle produktkategorier, og for at konstatere, om disse oplysninger ikke blot skyldes konjunktursvingninger.

Ingen anden medlemsstat har været i en situation, der ligner Grækenlands situation. Kun to andre medlemsstater, Belgien og Portugal, har for nylig været lidt under niveauet for 90 dage for en kategori (mellemdestillater). Kommissionen har uformelt anmodet dem om at afhjælpe denne situation. Hvis situationen ikke afhjælpes meget hurtigt iværksætter Kommissionen en overtrædelsesprocedure over for disse medlemsstater.

Diskussionen om disse forslag er endnu ikke blevet påbegyndt, hverken i Rådet eller i Parlamentet.

Når medlemsstaterne ikke overholder gældende fællesskabsret om minimumslagre, kan Kommissionen iværksætte overtrædelsesproceduren i henhold til artikel 226 i EF-traktaten (i Grækenlands tilfælde foretoges ovennævnte anmodning i form af en begrundet henstilling, som er anden etape i overtrædelsesproceduren i henhold til artikel 226). Hvis den pågældende ikke afgiver et tilfredsstillende svar eller foretager en tilfredsstillende handling som følge af en begrundet henstilling kan Kommissionen indbringe sagen for Domstolen.